

**MINISTRIA E BRENDSHME**

**RAPORTI GJASHTËMUJOR PËR PROCESIN E KONSULTIMIT PUBLIK PËR PERIUDHËN JANAR-QERSHOR 2024**

1. **Përmbledhja ekzekutive** (pasqyra e statistikave kryesore mbi konsultimet e kryera me mësimet e nxjerra, sfidat dhe mundësitë)

Ministria e Brendshme ka përfunduar procesin e konsultimit publik për 4 (katër) projektakte, 3 projekte janë në process konsultimi, ndërsa për 4 projekte, ka përfunduar procesi i konsultimit në fund të vitit 2023 dhe janë miratuar në 2024. Sipas pikëzimit të cilësisë nga metodologjia SIGMA, e cila vlerëson performancën institucionale në procesin e konsultimit publik, cilësia e konsultimit publik për Ministrinë e Brendshme rezulton maksimale, kjo për shkak se për të gjitha aktet e konsultuara dhe të publikuara në sistemin e informacionit qeveritar (RENJKP), është hartuar raporti individual për secilin prej tyre. Një pjesë e mirë e komenteve të marra nga RENJKP, janë bërë pjesë e projectaktit final dhe të miratuar.

Raporti përfundimtar për projektaktet e konsultuara dhe miratuara është përgatitur nga strukturat teknike, në bashkëpunim me koordinatorin e konsultimit publik të institucionit, duke synuar përfshirjen e plotë të kontributit nga grupet e interesit, qytetarët, aktorët joqeveritarë dhe anëtarët e organeve këshillimore.

Publikimi i raportit përfundimtar në RENJK para miratimit të aktit në Këshillin e Ministrave ka për qëllim rritjen e transparencës, nxitjen e publikut për të dhënë mendime, sugjerime dhe rekomandime në mënyrë të vazhdueshme për çdo projektakt, si dhe krijimin e mundësisë efektive për të parë rezultatin e punës së tyre dhe për të reaguar sërish në rast të mendimeve të ndryshme.

Nga monitorimi i platformës së Regjistrit Elektronik për Njoftimet dhe Konsultimet Publike, rezulton se ka pasur një numër total prej 4356 vizitorësh për projektaktet e konsultuara në këtë platformë gjatë periudhës janar - qershor 2024.

Konsultimi publik është realizuar edhe përmes tryezave të konsultimit publik, ku kanë marrë pjesë përfaqësues të ndryshëm nga grupe të interesit që kanë dhënë kontributin e tyre. Përzgjedhja e projektakteve për konsultim është kryer në përputhje me ligjin nr. 146/2014 “Për njoftimin dhe konsultimin publik”, në përputhje me nenin 1 të këtij ligji, ku përcaktohet se ai rregullon procesin e konsultimit publik për projektligjet dhe dokumentet strategjike kombëtare dhe vendore.

Në zbatim të urdhrit nr. 3, datë 29.1.2021, të Sekretarit të Përgjithshëm të Këshillit të Ministrave, “Për miratimin e udhëzuesit për procesin e konsultimit publik”, është parashikuar që konsultimi publik të realizohet edhe për projektvendimet që vlerësohen me interes të lartë për publikun. Ndërkohë, në nenin 4 të ligjit “Për njoftimin dhe konsultimin publik”, është parashikuar lista e projektakteve që nuk i nënshtrohen procesit të konsultimit publik, siç janë çështjet e sigurisë kombëtare që përbëjnë sekret shtetëror, marrëveshjet ndërkombëtare, aktet normative të Këshillit të Ministrave me fuqinë e ligjit, emergjencat civile dhe çështje të tjera të parashikuara me ligj.

Si rrjedhojë, aktet e Ministrisë së Brendshme që kanë këtë natyrë janë përjashtuar nga procesi i konsultimit publik, duke u evidentuar në planin vjetor, sipas përjashtimit përkatës.

1. **Analiza e konsultimeve të kryera**

**2.1 Numri i përgjithshëm i akteve për të cilat janë kryer konsultimet publike**

Gjatë gjashtëmujorit të parë të vitit 2024, është zhvilluar i plotë, procesi i konsultimit

publik, për 4 projektakte, si vijon:

1. Projektligji “Për Policinë e Shtetit”;
2. Projekvendimi “Për një ndryshim në vendimin nr. 1140, datë 24.12.2020, të Këshillit të Ministrave “Për miratimin e Strategjisë kundër Krimit të Organizuar dhe Krimeve të Rënda 2021-2025 dhe Planin e Veprimit 2021-2022””;
3. Projektligji “Për disa shtesa dhe ndryshime në ligjin nr. 8952, datë 10.10.2002, “Për letërnjoftimin elektronik të shtetasve shqiptarë”, i ndryshuar”;
4. Projektvendimi “Për një ndryshim në vendimin nr. 1117, datë 16.12.2020, të Këshillit të Ministrave “Për miratimin e strategjisë ndërsektoriale të menaxhimit të integruar të kufirit 2021-2027 dhe të Planit të Veprimit 2021-2023.

Janë në proces konsultimi projektet e mëposhtme:

* Projektligji “Për ngritjen e Zyrës së, Rikuperimit të Aseteve (ZRA), në Drejtorinë e Përgjithshme të Policisë së Shtetit,
* Projektligji “Për trajtimin dhe administrimin e mjeteve rrugore e lundruese të konfiskuara, si pasojë e sekuestrimit, ndalimit administrativ nga Policia e Shtetit dhe mjeteve të tjera””,”
* Projektvendimi “Për miratimin e planit të veprimit 2024-2026 në zbatim të strategjisë ndërsekoriale të sigurisë në komunitet. 2021-2026”.

Ndërsa për projektet e mëposhtme, procesi i konsultimit është zhvilluar në fund të vitit 2023, por projektet janë miratuar në gjashtëmujorin e parë të vitit 2024:

* Projektligji “Për disa shtesa dhe ndryshime në ligjin nr. 10129, datë 11.5.2009, “Për Gjendjen Civile”, të ndryshuar”;
* Projektligji “Për disa ndryshime në ligjin nr. 107/2016 “Për Prefektin e Qarkut”;
* Projektligji "Për disa shtesa dhe ndryshime në ligjin nr. 9270, datë 29.7.2004, “Për sistemin e adresave”, të ndryshuar";
* Projektvendimi “Për miratimin e Strategjisë Kombëtare për Migracionin 2024-2030 dhe të Planit të Veprimit 2024–2026”.

**2.1.1. Cili ishte numri i përgjithshëm i akteve të miratuara në gjashtë mujorin e parë?**

Numri total i akteve të miratuara këtë gjashtë mujor, është 7 (shtatë) projektakte, nga të cilat 2 (dy) VKM dhe 5 (pesë) projektligje.

**2.1.2. Sa akte janë konsultuar dhe sa jo?**

Numri total i akteve të konsultuara këtë 6 mujor, të cilat janë njëkohësisht objekt konsultimi dhe për të cilat është kryer procesi i konsultimit të tyre, janë 4 (katër) projektakte.

**2.1.3. Sa ligje me raporte VNR-je janë konsultuar?**

Sipas përcaktimeve të pikës 45, të Rregullores së Këshillit të Ministrave, 5 (pesë) projektligje i janë nënshtruar procesit të vlerësimit të ndikimit, shoqëruar me raportet përkatëse të vlerësimit të ndikimit (VNR).

**2.1.4. Për sa akte në a) Programin Analitik, b) PKIE, c) dokumente strategjike të sektorit, janë përdorur kriteret/përjashtimet nga konsultimet publike? Cilat janë arsyet kryesore për të mos u konsultuar (nëse ka të tilla)?**

Nga 19 projektakte, të cilat janë në përputhje me PKIE, Planin Analitik dhe Dokumentet Strategjikë, për 10 projektakte janë përdorur kriteret/përjashtimet nga konsultimi publik. Më konkretisht, të gjitha aktet (pra 10 akte), janë përjashtuar për kriterin “aktet administrative individuale dhe aktet administrative normative”.

**2.1.5. Cila ishte struktura e akteve të konsultuara (sa projektligje, VKM, udhëzime, etj.)?**

Struktura e akteve që iu nënshtruan konsultimit publik këtë 6 mujor përkon me 4 projektligje dhe 3 projektvendime.

**2.1.6. A është përmirësuar situata në krahasim me vitin e kaluar (cilësoni)?**

Numri i akteve të përjashtuara nga procesi i konsultimit është më i vogël krahasuar me një vit më parë, konkretisht me vitin 2023, lidhur me kriteret apo përjashtimet nga konsultimet publike, pasi në vitin 2023, 19 akte kanë qenë të përjashtuara si akte administrative individuale apo me karakter normativ, ndërkohë që për këtë vit numërohen 10 (dhjetë) akte të tilla.

**2.2. Metodat e konsultimit**

**2.2.1. Cilat ishin metodat më të përdorura të konsultimit? (Jepni numrin e konsultimeve të kryera për secilën metodë - regjistri elektronik, posta elektronike, faqe interneti, takime publike, komitete këshillimore, etj.)**

Metodat e përdorura për konsultimin publik gjatë kësaj periudhe ishin 5 (pesë):

1. Konsultim e këshillim gjatë hartimit të projektaktit nëpërmjet grupit të punës dhe ekspertizës së ekspertëve të ndryshëm sipas fushës përkatëse, apo përfaqësues të organizatave ndërkombëtarë të cilat asistojnë institucionin (shtatë akte);
2. Tryeza/takime konsultative, pas përgatitjes së projektaktit, me aktorët e targetuar si; shoqëri civile, shoqata, organizata kombëtare apo ndërkombëtare (tre akte);
3. Konsultim në faqen zyrtare të Regjistrit Elektronik për Konsultimin dhe Njoftimin (RENJK) (shtatë akte);
4. Konferenca me palët e interesit dhe ekspertë (1 akt);
5. Posta elektronike (shtatë projektakte).

**2.2.2. Cila metodë konsultimi gjeneroi numrin më të madh të komenteve?**

Përveç komenteve të gjeneruara përmes sistemit e-Akte nga ministritë e linjës, rezultoi se metoda që gjeneroi numrin më të madh të komenteve ishte ajo e tryezave/takimeve të konsultimit. Numri i komenteve përmes konsultimit në fazën paraprake të draftimit të aktit, përmes tyezave të konsultimit ka qenë i lartë referuar ekspertizës së ekspertëve të ndryshëm apo përfaqësuesve të ndryshëm me njohuri të thelluara mbi projektaktin.

Sjellim gjithashtu në vëmendje se edhe numri i vizitorëve që konsultohen apo dërgojnë mendime përmes RENJKP është përmirësuar. Gjithsesi, edhe metoda përmes emailit rezulton të jetë shumë e përdorur nga organizatat e shoqërisë civile të cilët zgjedhin që komentet e tyre t’i dërgojnë në adresën e Koordinatorit të Konsultimit Publik apo personit tjetër të kontaktit.

**2.2.3. A organizoi institucioni konsultime paraprake në fazat e hershme të hartimit? Nëse po, në sa raste?**

Metoda e konsultimit praprak në fazat e hershme të hartimit është përdorur për 2 projektvendime që përkojnë me Strategjinë Kombëtare për Migracionin dhe Strategjinë kundër Krimit të Organizuar dhe Krimeve të Rënda.

**2.3. Kohëzgjatja e konsultimeve**

**2.3.1. Sa konsultime ishin të hapura për 20 ditë pune siç kërkohet nga ligji? Cila ishte periudha më e gjatë apo më e shkurtër e kohëzgjatjes së konsultimeve?**

Për të gjitha aktet që i janë nënshtruar procesit të konsultimit publik, është kryer publikimi në RENJKP, duke respektuar afatin ligjor prej 20 ditë pune, për aktet e konsultuara, përveç projektligjit “Për policinë e shtetit””, për të cilin, për shkak të një problem teknik, nuk u respektua afati prej 20 ditësh.

**2.3.2. Cila ishte kohëzgjatja mesatare e konsultimit?**

Kohëzgjatja mesatare e konsultimit ka qenë minimalisht rreth 30 ditë kalendarike, por ky afat për disa akte ka zgjatur edhe disa muaj, duke pasur në vëmendje kohën gjatë të cilës ka filluar puna për identifikimin e grupeve të interesit, zhvillimin e konsultimeve paraprake, hartimin e draftit, publikimin e tij në RENJKP apo zhvillimin e tryezave publike, marrjen dhe vlerësimin e komenteve dhe përgatitjen e një drafti final shoqëruar me relacionin shpjegues për secilin projektakt.

**2.3.3. A është përmirësuar situata në krahasim me vitet e kaluara?**

Gjatë këtij viti kemi parë një rritje të konsiderueshme të komenteve të marra përmes takimeve dhe konsultimeve publike, krahasuar me vitin e kaluar. Konsultimi publik në Regjistrin Elektronik për Njoftimet dhe Konsultimet Publike (RENJKP) për të gjitha aktet e publikuara gjatë vitit 2023 dhe ato të vitit 2024 u realizua në përputhje me parashikimin ligjor.

Afati i kohëzgjatjes së konsultimit ishte 20 ditë pune, duke filluar nga data e publikimit, me përjashtim të projektligjit “Për Policinë e Shtetit”. Projektakti u publikua për konsultim në RENJKP nga 13 mars 2024 deri më 2 prill 2024. Arsyeja kryesore për këtë ndryshim afati ishte një problem teknik në sistemin e Regjistrit Elektronik të Njoftimeve për Konsultim Publik. Për shkak të këtij problemi, datat e periudhës së konsultimit u përcaktuan automatikisht dhe gabimisht nga sistemi, duke rezultuar në një periudhë pak më të shkurtër se ajo e parashikuar me ligj.

Gjithashtu, është vënë re një përmirësim i situatës krahasuar me vitet e kaluara. Si në vitin 2023 ashtu edhe këtë vit, janë marrë komente për projektaktet përmes RENJKP dhe emailit, pas publikimit të projektakteve për konsultim.

Kjo situatë është përmirësuar falë kontributit dhe komenteve të marra nga grupet e interesit, si rezultat i bashkëpunimit efektiv me strukturat teknike që hartojnë aktet. Këto struktura kanë pasur më lehtësi në identifikimin e grupeve të interesit të përfshira në dhënien e kontributit të tyre.

**2.4. Palët e interesuara të përfshira**

**2.4.1 Sa aktorë të jashtëm, jo-qeveritarë morën pjesë për hartimin e akteve si anëtarë të caktuar të grupeve të punës/organeve këshillimore në vitin e caktuar?**

Për këtë 6 mujor ka pasur një numër të konsiderueshëm të pjesëmarrjes së ekspertëve të fushës apo përfaqësues të institucioneve shtetërore dhe organizatave ndërkombëtare, konkretisht:

* Për projektligjin “Për Policinë e Shtetit”, numri i aktorëve të jashtëm, jo qeveritar kontribues, ka qenë 4 (katër), përkatësisht: Ambasada Britanike, CIDS-Qendra për Integritet në Sektorin e Mbrojtjes në Oslo, ICITAP dhe EU4LEA. Ndërkohë, përmes platformës RENJKP, pati komente të dërguara në postën elektronike të koordinatorit të sistemit, përkatësisht 4 (katër) aktorë - dy OJF dhe dy qytetarë.
* Për projektvendimin “Për miratimin e Strategjisë Kombëtare për Migracionin 2024-2030 dhe të Planit të Veprimit 2024–2026”, nuk pati komente nga RENJKP, por në total përsa i përket aktorëve jo-qeveritar kontribues, pati 27 të tillë, duke përmendur EUAA, DG HOME, DG NEAR, UNHCR, Komiteti Shqiptar i Helsinkit (KShH), ekspertë të jashtëm të organizatave partnere.
* Për projektvendimin “Për një ndryshim në vendimin nr. 1140, datë 24.12.2020, të Këshillit të Ministrave “Për miratimin e Strategjisë kundër Krimit të Organizuar dhe Krimeve të Rënda 2021-2025 dhe Planin e Veprimit 2021-2022””, pati 34 aktorë të jashtëm jo qeveritar, të tillë si; KKSAT (Koalicioni Kombëtar i Shtrehëzave Antitrafik), UNICEF, Nisma për Ndryshim Shoqëror ARSIS.
* Për projektligjin “Për disa shtesa dhe ndryshime në ligjin nr. 8952, datë 10.10.2002, “Për letërnjoftimin elektronik të shtetasve shqiptarë”, i ndryshuar”, nuk pati aktorë të jashtëm jo-qeveritar, por një qytetar i cili dërgoi një koment të tijin në postën elektronike të koordinatorit RENJKP.

**2.4.2 Cila ishte struktura e anëtarëve të jashtëm të grupeve të punës (ekspertë individualë, OSHC, kompani, etj.)**

Për konsultimin e projektakteve gjatë gjashtë mujorit të parë të vitit 2024, ka pasur pjesëmarrje të anëtarëve të jashtëm të grupeve të punës, të cilët kanë dhënë asistencën e tyre nëpërmjet takimeve të ndryshme konsultuese si:

* ekspertë individual, vendas apo të huaj;
* përfaqësues nga organizatat ndërkombëtare në Republikën e Shqipërisë;
* përfaqësues nga institucione publike të pavarura apo institucione të varësisë;
* përfaqësues nga ambasada të ndryshme;
* përfaqësues të organizatave jofitimprurëse, anëtarë të shoqërisë civile, media.

**2.4.3 Sa palë të interesuara morën pjesë/dhanë komente në konsultimet e hapura të realizuara për projekt-aktet në vitin e caktuar?**

* Për projektligjin “Për Policinë e Shtetit”, palë të intersuara që morën pjesë/dhanë komente në konsultimet e hapura, ishin 6 (gjashtë), përkatësisht: Ambasada Britanike, CIDS-Qendra për Integritet në Sektorin e Mbrojtjes në Oslo, ICITAP dhe EU4LEA, IDM, Komiteti Shqiptar i Helsinikit dhe dy qytetarë.
* Për projektvendimin “Për miratimin e Strategjisë Kombëtare për Migracionin 2024-2030 dhe të Planit të Veprimit 2024–2026”, palë të intersuara që morën pjesë/dhanë komente në konsultimet e hapura, ishin 7 (shtatë), kryesisht organizatat jo-qeveritare dhe ato partnere.
* Për projektvendimin “Për një ndryshim në vendimin nr. 1140, datë 24.12.2020, të Këshillit të Ministrave “Për miratimin e Strategjisë kundër Krimit të Organizuar dhe Krimeve të Rënda 2021-2025 dhe Planin e Veprimit 2021-2022””, palë të intersuara që morën pjesë/dhanë komente në konsultimet e hapura, ishin 6 aktorë të jashtëm jo qeveritar.
* Për projektligjin “Për disa shtesa dhe ndryshime në ligjin nr. 8952, datë 10.10.2002, “Për letërnjoftimin elektronik të shtetasve shqiptarë”, i ndryshuar”, palë të intersuara që morën pjesë/dhanë komente në konsultimet e hapura ishte një qytetar i cili dërgoi një koment të tijin në postën elektronike të koordinatorit RENJKP.

Më poshtë, sjellim në vëmendje numrin e klikimeve në RENJK, për projektaktet e konsultuara, si vijojnë:

1. Projektligji “Për Policinë e Shtetit” - 672 shikime;
2. Projektvendimi “Për një ndryshim në vendimin nr. 1140, datë 24.12.2020, të Këshillit të Ministrave “Për miratimin e Strategjisë kundër Krimit të Organizuar dhe Krimeve të Rënda 2021-2025 dhe Planin e Veprimit 2021-2022”” - 268 shikime;
3. Projektligji “Për disa shtesa dhe ndryshime në ligjin nr. 8952, datë 10.10.2002, “Për letërnjoftimin elektronik të shtetasve shqiptarë”, i ndryshuar” - 364 shikime;
4. Projektvendimi “Për miratimin e Strategjisë Kombëtare për Migracionin 2024-2030 dhe të Planit të Veprimit 2024–2026” - 1160 shikime.

**2.4.4 Cila ishte struktura e kontribuesve në konsultimet publike, sa persona, sa persona juridikë (ndërmarrje, shoqata, etj.)?**

Struktura e kontribuesve krahas atyre institucionalë (anëtarë të grupeve të punës) dhe qytetarëve, ishin edhe personat juridikë:

* Ambasada Britanike, CIDS-Qendra për Integritet në Sektorin e Mbrojtjes në Oslo, ICITAP dhe EU4LEA, EUAA, DG HOME, DG NEAR, UNHCR, Komiteti Shqiptar i Helsinkit (KShH), UNICEF.
* Organizatat përfaqësuese të shoqërisë civile e persona të tjerë juridikë, konkretisht: Shoqatat për Autonomi Vendore, IDM, KKSAT (Koalicioni Kombëtar i Shtrehëzave Antitrafik), Nisma për Ndryshim Shoqëror ARSIS.

**2.4.5 A është përmirësuar situata në krahasim me vitet e kaluara?**

Vlerësojmë se situata në krahasim me vitet e kaluara ka ardhur duke u përmirësuar, gjë që konstatohet nga rritja e numrit të pjesëmarrësve në tryezat e konsultimit, të organizuara nga Ministria e Brendshme, rritja e angazhimit të organizatave jofitimprurëse në procesin e dhënies së kontributit për hartimin e këtyre akteve, të cilat për vitin 2024 kanë dërguar më së shumti me postë elektronike mendimet e tyre, pas marrjes së njoftimit për hedhjen për konsultim të një akti në RENJKP.

**2.5. Rekomandimet dhe komentet e marra**

**2.5.1. Sa është numri i rekomandimeve dhe komenteve të marra gjithsej dhe mesatarja për çdo konsultim?**

Në lidhje me numrin e komenteve dhe rekomandimeve të marra, më poshtë gjendet numri i komenteve për secilin prej akteve të konsultuara:

1. Projektligji “Për Policinë e Shtetit” - 24 komente;
2. Projektvendimi “Për një ndryshim në vendimin nr. 1140, datë 24.12.2020, të Këshillit të Ministrave “Për miratimin e Strategjisë kundër Krimit të Organizuar dhe Krimeve të Rënda 2021-2025 dhe Planin e Veprimit 2021-2022”” - 23 komente;
3. Projektligji “Për disa shtesa dhe ndryshime në ligjin nr. 8952, datë 10.10.2002, “Për letërnjoftimin elektronik të shtetasve shqiptarë”, i ndryshuar” - 1 koment;
4. Projektvendimi “Për miratimin e Strategjisë Kombëtare për Migracionin 2024-2030 dhe të Planit të Veprimit 2024–2026” - 25 komente.

**2.5.2 Sa prej tyre u pranuan, u pranuan pjesërisht ose u refuzuan?**

Sa i takon komenteve të pranuara plotësisht, numri i tyre është është 51. Numri i komenteve të pranuara pjesërisht është 17 dhe numri i komenteve të refuzuara është 41.

**2.5.3 Cila është tendenca nëse krahasohet me vitet e kaluara?**

Tendenca e pranimit të komenteve dhe sugjerimeve të dhëna nëpërmjet RENJKP apo takimeve publike, mbetet e kënaqshme dhe sa vjen e përmirësohet, pasi më tepër se 50% e komenteve të marra, janë reflektuar.

2.5.4 Sa raporte të VNR-së janë ndryshuar/përditësuar në bazë të informacionit/të dhënave të marra gjatë konsultimit publik?

Asnjë raport VNR nuk është ndryshuar apo përditësuar në bazë të informacionit të marrë gjatë konsultimit publik, pasi ndryshimet nuk preknin përmbajtjen e VNR, por sigurisht këto ndryshime u reflektuan në projektligjin e dërguar për bashkërendim pranë ministrive të linjës.

**2.6 Raportet mbi rezultatet e konsultimit**

**2.6.1 Sa raporte konsultimi publikoi institucioni?**

Për të gjitha aktet e publikuara në RENJKP, për të cilat afati i konsultimit është mbyllur dhe është bërë vlerësimi i komenteve nga strukturat teknike, institucioni publikoi 7 (shtatë) raporte konsultimi për rezultatet e këtij procesi, pavarësisht nëse janë marrë komente, apo jo.

**2.6.2. Nëse disa nuk u publikuan, cilat janë arsyet?**

Të gjitha raportet finale pas reflektimit të komenteve në tabelën përkatëse të raportit, janë publikuar.

**2.7 Vetëvlerësimi i institucionit në lidhje me Indeksin e cilësisë së performancës institucionale në përputhje me kërkesat e ligjit për njoftimin dhe konsultimin publik (Jepni informacion për rezultatin mesatar për të gjitha aktet e institucionit, subjekt të konsultimeve publike, bazuar në pikët e rezultateve në Shtojcën 5c)**

Referuar formatit të kërkuar nga njësia përkatëse në Kryeministri, e cila është hartuar nga MB, argumentojmë si vijon:

Indeksi Performancës për cilësinë e konsultimit publik për Ministrinë e Brendshme është 8 (tetë) për secilin nga projektaktet e publikuara (projektligjet publikohen në sistemin e informacionit të qeverisë, është dhënë informacion i mjaftueshëm lidhur me konsultimin e gjerë me grupet e interesit; janë ruajtur prova të mjaftueshme për reagimet e tyre, në draftin e ri pasqyrohet një shkallë e mirë e reflektimit të reagimit të palëve të interesuara).

Kurse në përqindje, indeksi sasior është 100%, pasi për të gjitha aktet e konsultuara ka dëshmi të mjaftueshme mbi përfshirjen e palëve të interesit ku janë mbledhur prova të mjaftueshme mbi reagimet e tyre, një pjesë e mirë e të cilave janë reflektuar dhe në projektakte.

**3. Sfidat dhe mundësitë për të ardhmen (Cilat janë sfidat kryesore në organizimin dhe zbatimin e konsultimeve në ministri dhe si duhet dhe do të adresohen ato në periudhën tjetër të raportimit?)**

Sfidat kryesore të konsultimit publik vazhdojnë të lidhen me gjithë përfshirjen e publikut në këtë proces. Duhet theksuar se ndërgjegjësimi po përmirësohet, duke u bazuar në numrin e shikimeve të projektakteve në RENJKP. Kjo tregon rëndësinë e komentimit përmes këtij regjistri, i cili monitorohet drejtpërdrejt nga Kryeministria, duke shtuar kontrollin mbi reflektimin e komenteve të dërguara.

Përveç angazhimit të publikut, nevojitet edhe një përfshirje më e madhe e strukturave teknike në hartimin e akteve. Kjo përfshin identifikimin e grupeve të interesit dhe zhvillimin e trajnimeve mbi rëndësinë e procesit të konsultimit publik dhe bashkëpunimin e vazhdueshëm gjatë këtij procesi, me qëllim rritjen e cilësisë së performancës.

Në përfundim, përmirësimi i cilësisë së procesit synon të arrihet përmes një ndërgjegjësimi më të madh dhe informimit më aktiv të publikut për përfshirjen në konsultimin publik, duke u përshtatur me zhvillimet më të fundit të mjeteve të informacionit.